Solidariteit begin internasionale veldtog teen staat se rasplanneDirk Hermann, bestuurshoof van Solidariteit. Foto: Reint Dykema Solidariteit sê hy beplan om ŉ voorlegging ingevolge die Internasionale Arbeidsorganisasie (ILO) se Konvensie 111 oor diskriminasie aan dié organisasie te doen en ŉ klagte by die Verenigde Nasies (VN) se komitee vir die uitwissing van rassediskriminasie in te dien. Solidariteit se veldtog volg nadat die konstitusionele hof teen Renate Barnard beslis het. Die hof het ná ŉ nege jaar lange stryd bevind dat die SAPD nie onbillik teen Barnard gediskrimineer het nie. Dr. Dirk Hermann, bestuurshoof van Solidariteit, sê die internasionale roete is ’n belangrike volgende stap teen die ideologie van absolute rasseverteenwoordiging in Suid-Afrika. “Die belang van die internasionale roete kan nouliks onderskat word. Verskeie internasionale ooreenkomste teen rassediskriminasie is bindend op die Suid-Afrikaanse regering en daarmee saam noodsaak die Suid-Afrikaanse Grondwet plaaslike howe om die internasionale reg in ag te neem.” Hermann sê al Solidariteit se meer as 30 plaaslike hofsake gaan egter steeds voort. “Gelyklopende met die internasionale veldtog gaan Solidariteit voort met verskeie ander hofsake teen die staat. Die grootste hiervan is die saak namens 10 werknemers van departement van korrektiewe dienste in die Wes-Kaap.” “Die konstitusionele hof se uitspraak het meer onsekerheid as sekerheid oor die toepassing van regstellende aksie gebring. Die uitspraak noop Solidariteit om voort te gaan met nog hofsake om regsekerheid te kry. Ons is oortuig daarvan dat die geskiedenis die konstitusionele hof se uitspraak nog verkeerd gaan bewys. Ons veldtogte se doel is om te help om die geskiedenis te skryf,” vervolg Hermann. Die konstitusionele hof se uitspraak maak ŉ nuwe internasionale deur vir Solidariteit oop omdat alle interne regsmiddele nou uitgeput is. “Solidariteit beplan om in Suid-Afrika memorandums aan die ambassades van die lidlande van die VN en partye tot die ILO se Konvensie 111 te oorhandig. Verdere planne behels ŉ internasionale skakeltoer aan die einde van 2014 en ŉ internasionale konferensie oor regstellende aksie,” sê Hermann. Die vakbond het ook met ŉ veldtog begin sodat hy by internasionale forums, soos die VN, kan bewys dat sy standpunt steun geniet. Suid-Afrikaners oor ŉ breë front word gevra om deur SMS’e en sosiale media hulle steun vir die veldtog te toon. “Ons moet aan die VN wys dat ons standpunt gesteun word en het daarvoor duisende mense se steun nodig.” Hermann sê die ILO se Konvensie 111 bepaal dat daar nie op grond van ras gediskrimineer mag word nie, maar maak ŉ uitsondering vir regstellende aksie. “Daar word egter bepaal dat regstellende aksie tydelik en remediërend moet wees. Suid-Afrika se program van regstellende aksie voldoen nie aan hierdie vereistes nie.” Solidariteit sê hy gaan ŉ klag by die VN se komitee oor die eliminering van alle vorme van rassediskriminasie lê omdat Suid-Afrika in gebreke gebly het om oor die regering se voldoening aan die konvensie oor die eliminering van alle vorme van rassediskriminasie verslag te doen. “Solidariteit beplan ook om ŉ skaduverslag by die komitee in te dien en ŉ klag oor die nienakoming van die konvensie te lê. Solidariteit gaan insette van Suid-Afrika se voorste internasionale regs- en staatsleerkenners vir die formulering van sy voorleggings en klagtes verkry,” het Hermann gesê.